Antun Branko Šimić

🕮 Ja sam mlad/ ja hoću život pun i olujan 🕮 Mi ne znamo što je umjetnost, ali možda mi osjećamo!

***Preobraženja***

|  |  |
| --- | --- |
| **vrsta djela** | zbirka pjesama (jedina Šimićeva zbirka, 48 pjesama) |
| **godina izdanja** | 1920. |
| **književno razdoblje** | ekspresionizam u hrvatskoj književnosti |
| **obilježja** | - slobodni stih  - izostanak (ili reduciranje) interpunkcije  - sažet izraz, eliptičan izraz, dojam napetosti  - grafički oblik pjesme postaje sadržajno važan: naglašenost pojedinih riječi, uloga praznina (bjelina) u tekstu pjesme, osobit grafički oblik (tzv. središnja os, utjecaj njem. pjesnika Arna Holza)  - jarke boje, koloristički kontrasti, autonomija i simbolika boje (nemimetička uporaba boja), najčešća plava (obrisi metafizičkog svijeta) |
| **značaj** | - Šimić kao *preobrazitelj pjesničkoga izraza* (V. Pavletić)  - u hrvatsku poeziju uvodi slobodni stih  - zbog novina koje je donijela zbirka predstavlja razmeđe u hrvatskoj poeziji  - najznačajniji pjesnik ekspresionističke faze hrvatske književnosti |

**🕮 Misli A. B. Šimića:**

*- Umjetnost nije prosta imitacija prirode nego ekspresija unutrašnjeg doživljaja*.

🡺 Uočite antimimetičko načelo (obilježje avangarde): umjetničko djelo kao izraz unutrašnje, duhovne stvarnosti.

*- Stvarati – to je u najvišem i najponosnijem smislu mijenjati.*

*Umjetnik odstvaruje stvari. Umjetnik oduzimlje ono što prije nije dopuštalo da čujemo njihov unutrašnji glas.*

🡺 Usporedite: „odstvarivanje stvari“ i pjesnici koji se čude i treptanje su u svijetu (*Pjesnici*). Umjetnik svojim aktivnim odnosom prema stvarnosti otkrivaju neobično u običnom, propituju ono što je općeprihvaćeno, uvriježeno, uobičajeno.

🡺Preobrazba kao stvaralačko načelo: slika svijeta i života preobražava se u umjetnikovu unutrašnjost i ponovno izražava u umjetničkom djelu.

*- Za ekspresivni ritam najpriličniji je, dakako, slobodni stih.*

🡺 Zalaže se za neograničenu slobodu ekspresije.

**Tematski krugovi Šimićevih pjesama:** (prema V. Sorčik, *Naučimo pisati esej za državnu maturu*, 2016.)

**1. kozmičke teme** (npr. *Otkupljenje*, *Opomena* i *Budući*) poput odnosa čovjeka prema vremenu, prolaznosti, životu, vjeri; u širem smislu ovom krugu pripadaju njegove religiozne pjesme (*Molitva na putu*)

**2. umjetničko stvaranje** (*Pjesnici, Moja preobraženja, Mladić, Pjesma iznad zemlje*)

*Moja preobraženja:* „Ja pjevam sebe“, preobrazba na razini motiva (iz crne noći iznese blijedo, meko lice u kristalno jutro), umoran od mijena, želja da bude preobražen u nepromjenjivu i vječnu zvijezdu koja svjetlošću obasjava put „noćnim očajnicima“ (preobražavanjem u stvaranju vraća se čovjeku u najhumanijem smislu)

**3. zavičajne teme** - konkretna se stvarnost (Hercegovina) u njegovoj poeziji preobražava u „duhovnu irealnost“

**4. intimne teme** – najčešće su teme ljubav i usamljenost (*Povratak, Zima, Ljubav, Mrtva ljubav, Ljubomora*)

**5. smrt** – odnos prema smrti (*Smrt i ja, Smrt*)

**6. socijalne teme** – ciklus *Siromasi* nastao je između 1920. i 1921. Godine (*Ručak siromaha*)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**1. zadatak za školski esej s ljetnog roka 2011./2012.**

**Pred Vama se nalazi ulomak iz eseja Slobodana Prosperova Novaka o A. B. Šimiću i u njemu Šimićeva pjesma *Opomena*.**

Iza naslova svoje zbirke pjesama skrio je Šimić svoje vjerovanje da se prema diktatu pjesnikove duše u poeziji zbivaju alkemijska preobraženja materijalnih i vidljivih stvari. Taj avangardist nije htio vjerovati u materijalno kao njegovi futuristički prethodnici, niti je vjerovao u strojeve niti u bešćutnost lutaka. (...)

Po njemu umjetnost se iskazuje u ekspresivnosti, a ne u ljepoti, ali dok je u proglasima bio patetičan, u vlastitoj je lirici bio prigušen i odmjeren. Njemu je vlastita književnost bila krik, ali ne samo krik prema van, nego još više krik prema unutra. Zato njegovom lirikom odjekuje tišina. (...)

Suštinu svemira tražio je u zvijezdama za koje je bio uvjeren da su najbolje vidljive kroz

nutrinu duše. (...) Bio je pjesnik koji je stvorio astralne stihove što su posjedovali neobičnu blizinu s vječnošću:

**Opomena**

Čovječe pazi

da ne ideš malen

ispod zvijezda!

Pusti

da cijelog tebe prođe

blaga svjetlost zvijezda!

Da ni za čim ne žališ

kad se budeš zadnjim pogledima

rastajo od zvijezda!

Na svom koncu

mjesto u prah

pređi sav u zvijezde!

**Smjernice**

Predstavite Antuna Branka Šimića u kontekstu književnoga pravca u kojemu je stvarao.

Kako Prosperov Novak tumači naslov Šimićeve zbirke? Navedite temeljna obilježja Šimićeve poezije.

Interpretirajte pjesmu *Opomena* oslanjajući se posebno na ključne riječi pjesme. Svrstajte pjesmu *Opomena* u tematske cjeline Šimićeva pjesništva.

Objasnite smisao naslova pjesme.

Odredite ulogu glagolskih oblika i razgodaka u strukturi pjesme.

Što predlaže Šimić čovjeku u posljednjoj strofi?

Komentirajte rečenicu Prosperova Novaka: *Suštinu svemira tražio je u zvijezdama za koje je bio uvjeren da su najbolje vidljive kroz nutrinu duše.*

Kakav je Vaš osobni doživljaj Šimićeve poezije?

Svoje tvrdnje potkrijepite citatima ili parafrazama iz pjesme.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**2. zadatak za školski esej (**[**https://www.scribd.com/doc/52189506/A-B-%C5%A0IMI%C4%86-PREOBRA%C5%BDENJA**](https://www.scribd.com/doc/52189506/A-B-%C5%A0IMI%C4%86-PREOBRA%C5%BDENJA)**)**

**Pred Vama se nalazi Šimićeva pjesma *Pjesnici.***

**Pjesnici**

Pjesnici su čuđenje u svijetu

Oni idu zemljom i njihove oči

velike i nijeme rastu pored stvari

Naslonivši uho

na ćutanje što ih okružuje i muči

pjesnici su vječno treptanje u svijet

**Smjernice**

Predstavite Antuna Branka Šimića u kontekstu pripadnosti određenom avangardnom smjeru. Posebno se osvrnite na njegovo stvaralaštvo i tematiku.

Odredite vremenski i stilski razdoblje u hrvatskoj književnosti kojem Šimić pripada.

Odredite kojem književnom rodu i vrsti pripada priloženi tekst.

Analizirajte strukturu pjesme. Posebnu pozornost obratite na njezin grafički oblik. Odredite vrstu stiha i strofe.

Kako su u strukturi pjesme raspoređeni motivi? Izdvojite motive i objasnite njihovoznačenje. Odredite temu pjesme.

Izdvojite metafore i odredite im preneseno značenje.

Uočite ulogu zadnjega stiha u strukturi cijele pjesme. Povežite ga s uvodnim stihom.

Prikažite pjesnički ritam. Navedite elemente kojima se ostvaruje.

Povežite temu i stilska obilježja pjesme s vremenom kada pjesma nastaje.

Navedite po čemu se ova Šimićeva pjesma razlikuje od tradicionalne poezije.

Objasnite važnost ove pjesme za hrvatsku poeziju. Usporedite Šimićev odnos prema pjesništvu sa svojim poimanjem pjesništva.

Tvrdnje koje iznosite potkrijepite citatima i parafrazama.

**Očekivani odgovori na smjernice**

|  |
| --- |
| - najveći hrvatski ekspresionistički pjesnik  -pisao je poeziju i eseje  -autor pjesničke zbirke *Preobraženja*  -najveći predstavnik slobodnoga stiha  - hrvatski ekspresionizam (1914. – 1928./1929.)  -obilježja ekspresionizma: ekspresija kao izraz stvarnosti, specifičnauporaba boje, škrtost izraza  - egzistencijalna tematika (pobuna, tjeskoba, tijelo, ljubav, strah, smrt, smisao umjetničkoga stvaralaštva)  - programatska pjesma  - struktura pjesme: tri strofe različite duljine (monostih, distih, tercet ili jednostih, dvostih, trostih), izmjenjuju se stihovi različite duljine (deseterac, dvanaesterac,šesterac, trinaesterac), slobodni stih, grafičkim izgledom istaknuti su neki motivi i naglašeno je ponavljanje prvoga stiha (s varijacijom) u trećoj strofi  -motivi: kružna kompozicija pjesme (ponavljanje prvoga stiha s varijacijom na kraju pjesme, 1. strofa (pjesnici, čuđenje), 2. strofa (zemlja, oči, stvari), 3.strofa (uho, ćutanje, pjesnici, treptanje)  - tema: pjesničko stvaralaštvo  - Metafore : pjesnici su čuđenje (otvoren pristup svijetu, bez onoga što nam je nametnula navika, civilizacija), oči (doživljaj svijeta, duhovna stvarnost), ćutanje (teškoća življenja, otuđenost), treptanje (pjesništvo kao način preobražavanja stvarnosti)  - Pjesnički je ritam polagan. Postiže se osobitim rasporedom riječi,glasovnim figurama (asonanca), svaka rečenica istovremeno je i jedna strofa, nizanjem stihova različite duljine, ponavljanjem,grafičkim oblikom, izostavljanjem interpunkcije.  - U posljednjoj strofi pjesnik donosi varijaciju temeljnoga motiva (pjesnici, tj. pjesništvo): pjesnici su vječno treptanje u svijetu  - metaforom „treptanje“ pokazuje se kako se u pjesništvu stvarnost preobražava, a time se mijenja i čovjekov život (svrha pjesništva). Tako se ostvaruje kružna kompozicija: pjesnici su čuđenje (pristup svijetu) i treptanje (mijenjanje svijeta).  Takav je pristup svijetu u duhu kozmičkoga ekspresionizma (pjesnik- prorok).  - potkrjepa motiva, stilskih figura, asonance, potkrjepa tvrdnji  - učenik objašnjava kontekst u kojem je djelo nastalo: ekspresionistički pristup svijetu  - pokazano je razumijevanje *Pjesnika* kao programatske pjesme; A. B. Šimić kao ekspresionistički pjesnik  - uočena je različitost s obzirom na tradicionalnu poeziju: slobodni stih, grafički raspored stihova, odsutnost interpunkcije, škrtost/sažetost izraza i sl. |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**3. zadatak**

**Pročitajte pjesmu *Molitva na putu*.**

MOLITVA NA PUTU

Bože

Koji si me do ovog časa doveo nevidljiv

Vodi me i dalje koncu mojih želja

Ne ostavi me

Umorna i sama nasred puta

Obrazi su moji blijedi

I moje misli nemoćno ko moje ruke vise

Bože

Daj da novo plavo jutro

Iz umora digne moje misli

Da kroz blijede ruke prođe mlaz crvene svježe krvi

Budi

Nad mojom glavom moja pratilica zvijezda

Uočite:

- obilježja Šimićeva pjesništva na primjeru ove pjesme

- vanjska struktura pjesme: strofe, stihovi različite duljine, naglašenost pojedinih riječi

- Šimićev tematski krug kojem pripada *Molitva na putu*

- tema: molitva, adresat je Bog, nevidljiv a sveprisutan

- *put* – život

- osjećaji lirskog subjekta: umoran, sam, motiv blijedih obraza i ruka koje nemoćno vise

- mogućnost nade (motiv novog plavog jutra) i promjene („crvena svježa krv“)

- opreka (blijede ruke i crvena krv)

- Bog kao pratilica zvijezda (stalnost, nada, sigurnost)

- činitelji ritma: izmjena duljih i kraćih stihova, postupak opkoračenja, naglašenost riječi u kratkim stihovima

**Zadatci za lektiru *Preobraženja*** (odgovoriti u bilježnicu)

1. Navedite pjesmu iz *Preobraženja* koja je prema vašoj procjeni najzanimljivija vašem naraštaju i objasnite zašto tako mislite.

2. Odaberite jednu pjesmu te u njoj uočite i objasnite tri obilježja Šimićeva pjesništva.

3. Navedite tematske krugove Šimićeva pjesništva.

4. Objasnite navedene odrednice u kontekstu ekspresionističke poetike i povežite svaku od njih sa Šimićevom poezijom. Svoje tvrdnje potkrijepite Šimićevim stihovima.

a) **tematika čovjekove svijesti (pjesničke vizije)**

b) **sažet pjesnički izraz**

c) **dojam krika**

d) **uporaba hiperbole, elipse, inverzije**

d) **autonomija i simbolika boje**

e) **važnost grafičke forme pjesme**

5. Navedite tri stiha u kojima ste uočili nemimetičku uporabu plave boje.

6. Navedite stih/stihove koji vam se čini/čine danas najaktualnijim/a.

7. Navedite stihove iz pjesme Gorenje u kojima ste uočili: a) metaforu b) gradaciju

8. Potkrijepite naslovima Šimićevih pjesama i stihovima točnost navedenih tvrdnji.

|  |  |
| --- | --- |
| U svojoj poeziji bavi se temom umjetničkog stvaralaštva. |  |
| Umjetnost je „odstvarivanje stvari“. |  |
| Konkretna se stvarnost u njegovoj poeziji preobražava u „duhovnu irealnost“. |  |

9. Pročitajte navedene esejske zadatke i razmislite kako biste oblikovali sadržaje koji se traže u smjernicama u školski esej (nije potrebno pisati).